KIRJALLINEN KYSYMYS P-0200/00 esittäjä(t): Reinhard Rack (PPE-DE) komissiolle. Itävaltalaisille varatut virat Euroopan komissiossa ‐ palkkaluokka A2.



Virallinen lehti nro 374 E , 28/12/2000 s. 0033 - 0034



KIRJALLINEN KYSYMYS P-0200/00 esittäjä(t): Reinhard Rack (PPE-DE) komissiolle (31. tammikuuta 2000) Aihe: Itävaltalaisille varatut virat Euroopan komissiossa palkkaluokka A2 Euroopan komissio ilmoitti vuoden 1999 lopulla kolmesta Itävallan kansalaisille varatusta johtajanvirasta. Seuranneessa valintamenettelyssä täytettiin vain yksi kolmesta virasta. Valittaessa koulutuksen ja kulttuurin pääosaston kansalaiset ja nuoriso -kysymyksistä vastaavaa johtajaa nimittävää viranomaista avustava neuvoa-antava komitea esitti kahta ehdokasta, jotka täyttävät täysin virkojen asettamat vaatimukset. Siitä huolimatta komissio päätti keskeyttää nimittämismenettelyn. Kolmannessa valintamenettelyssä neuvoa-antava komitea ei tehnyt ehdotuksia. Voiko komissio selittää, miksi se ei täyttänyt kansalaiset ja nuoriso -kysymyksistä vastaavan johtajan virkaa huolimatta siitä, että kaksi ehdokasta on katsottu päteviksi? Voiko komissio lisäksi kertoa, kuinka paljon tuloksetta päättynyt valintamenettely maksoi Euroopan kansalaisille sekä tosiasiallisina kustannuksina että ilmoituksista, maksetuista kulukorvauksista jne. ja infrastruktuurikuluista aiheutuneina kuluina? Voiko komissio lisäksi selvittää, miksi varainhoidon valvonnasta ja rakenteellisten toimien valvonnasta vastaavan johtajan virkaa koskeva valintamenettely ei ole johtanut nimitykseen, ja kuinka paljon kustannuksia tämä menettely aiheutti? Voiko komissio lisäksi kertoa, onko kaksi täyttämätöntä virkaa edelleen varattu Itävallan kansalaisille ja jos ei, miksi? Neil Kinnockin komission puolesta antama vastaus (13. maaliskuuta 2000) Komissio panee merkille arvoisan parlamentin jäsenen huolen siitä, että kahteen pääjohtajan virkaan (koulutuksen ja kulttuurin pääosastossa ja varainhoidon valvonnan pääosastossa) ei valittu Itävallan kansalaisia. Komissio vahvistaa, että poikkeusjärjestelyjä noudattaen nämä virat oli todella tarkoitettu Itävallan kansalaisille. Tämä oli mahdollista neuvoston päätöksen mukaan, jossa varattiin virkoja kolmelle uudelle jäsenvaltiolle (Itävallalle, Ruotsille ja Suomelle). Näiden virkojen täyttämismenettely hoidettiin avoimesti palkkaluokkiin A1 ja A2 nimittämistä koskevia uusia säännöksiä noudattaen. Komissio oli hyväksynyt uudet säännökset 18. syyskuuta 1999 tekemässään päätöksessä. Koulutuksen ja kulttuurin pääosaston pääjohtajan viran (palkkaluokka A2) osalta julkaistiin avointa virkaa koskeva ilmoitus, johon tulleet hakemukset tutkittiin, minkä jälkeen neuvoa-antava nimityskomitea antoi nimittävälle viranomaiselle nimitystä koskevan lausunnon, jossa kaksi ehdokasta oli hyväksytty luetteloon. Varainhoidon valvonnan pääosaston pääjohtajan virkaa (palkkaluokka A2) varten neuvoa-antava nimityskomitea ei ollut saanut ketään luetteloon, koska yhdenkään ehdokkaan urakehitys ei vastannut avointa virkaa koskevassa ilmoituksessa edellytettyjä pätevyysvaatimuksia. Komissio huomauttaa, että nimittävänä viranomaisena se on vastuussa lopullisesta ehdokkaiden valinnasta vapaisiin palkkaluokkien A1 ja A2 virkoihin. Komissio vahvistaa, että se ei valitettavasti löytänyt arvoisan parlamentin jäsenen esiin nostamissa kahdessa tapauksessa sopivia ehdokkaita, joiden urakehitys olisi vastannut kyseisiltä pääjohtajilta edellytettyjä pätevyysvaatimuksia. Näin ollen komissio päätti käynnistää molemmat valintamenettelyt uudelleen, ja molemmista viroista julkaistaan uudet ilmoitukset. Komissio vahvistaa, että näitä kahta virkaa ei enää varata Itävallan kansalaisille, koska henkilöstön hankintaa uusista jäsenvaltioista koskeva erityismenettely päättyi 31. joulukuuta 1999. Komissio ilmoittaa arvoisalle parlamentin jäsenelle, että kyseisten kahden valintamenettelyn kustannukset olivat 4 117 euroa. Kymmenen ehdokkaan haastattelemiseen koulutuksen ja kulttuurin pääosaston pääjohtajan virkaa varten kului 2 482 euroa (1 591 euroa videokokoushuoneen vuokraan Wienissä viiden ehdokkaan haastattelua varten ja 891 euroa matkakustannuksiin viiden ehdokkaan haastattelemiseksi Brysselissä) ja kuuden ehdokkaan haastattelemiseen Brysselissä varainhoidon valvonnan pääosaston pääjohtajan virkaa varten kului 1 635 euroa matkakustannuksina.